Էրլինգ Հոլանդ

**Էրլինգ Բրյոուտ Հոլանդ** (, , ), նորվեգացի ֆուտբոլիստ, անգլիական «Մանչեսթեր Սիթի» ակումբի և Նորվեգիայի ազգային ընտրանու հարձակվող։ Իր արագության, ֆիզիկական տվյալների, ճիշտ դիրք զբաղեցնելու և գրոհին տրամաբանական ավարտ հաղորդելու ունակությունների շնորհիվ ներկա պահին համարվում է աշխարհի լավագույն խաղացողներից մեկը ։ Անգլիական Պրեմիեր լիգայում մեկ մրցաշրջանի ընթացքում խփած գոլերի քանակով (36) բացարձակ ռեկորդակիր։

Հոլանդը իր կարիերան սկսել է հանդես գալով «Բրյունեի» պատանեկան և գլխավոր թիմերի կազմերում։ 2017 թվականին տեղափոխվել է «Մոլդե», որի կազմում 2 մրցաշրջան է անցկացրել ։ 2019 թվականի հունվարին պայմանագիր է համաձայնեցրել ավստրիական Բունդեսլիգան ներկայացնող «Ռեդ Բուլ Զալցբուրգի» հետ, վերջինիս կազմում կրկնակի անգամ դարձել է առաջնության չեմպիոն և մեկ անգամ տիրացել է Ավստրիայի գավաթին ։ 2019 թվականի դեկտեմբերին պայմանագիր է համաձայնեցրել գերմանական Բունդեսլիգան ներկայացնող «Բորուսիա Դորտմունդի» հետ, վերջինիս կազմում 2020-21 մրցաշրջանում տիրացել է Գերմանիայի գավաթին ։ 2022 թվականի ամռանը 60 մլն․ եվրոյի (51․2 մլն․ ֆունտ սթերլինգ) դիմաց տեղափոխվել է անգլիական Պրեմիեր լիգան ներկայացնող «Մանչեսթեր Սիթի», որի կազմում Էրլինգը որոշիչ դեր է ունեցել թիմի թրեբլ գրանցելու գործընթացում ։ Հալանդը արժանացել է «Պրեմիեր լիգայի մրցաշրջանի լավագույն երիտասարդ խաղացող» և «Պրեմիեր լիգայի մրցաշրջանի լավագույն խաղացող» մրցանակներին, դառնալով առաջին ֆուտբոլիստը ով արժանանում է վերոնշյալ մրցանակներին նույն տարվա ընթացքում։

Հոլանդը իր կարիերայի ընթացքում արժանացել է բազմաթիվ անհատական մրցանակների ։ «Զալցբուրգի» կազմում՝ 2019-20 մրցաշրջանի ժամանակ դարձել է առաջին երիտասարդ խաղացողը ով Չեմպիոնների լիգայի 5 անընդմեջ հանդիպումներում գոլի հեղինակ է դարձել։ 2020-21 և 2022-23 մրցաշրջաններում դարձել է Չեմպիոնների լիգայի լավագույն ռմբարկու։ 2020 թվականին արժանացել է Golden boy մրցանակին, բացի այդ 2021 թվականին ճանաչվել է Բունդեսլիգայի մրցաշրջանի լավագույն խաղացող ինչպես նաև FIFPro-ի վարկածով ընդգրկվել է 2021 և 2022 թվականների խորհրդանշական հավաքականներում։ Պրեմիեր լիգայում՝ «Մանչեսթեր Սիթիի» կազմում գրանցել է բազում ռեկորդներ․ բացի մեկ մրցաշրջանի ընթացքում խփած գոլերի քանակով ռեկորդակիր լինելը նաև դարձել է առաջին ֆուտբոլիստը ով ամենաարագն է հեղինակել 2, 3 և 4 հեթ-տրիկներ ինչպես նաև առաջնության պատմության մեջ առաջինն է ում հաջողվել է 3 անընդմեջ տնային հանդիպումներում հեթ-տրիկ գրանցել։

Հալանդը հանդես է եկել Նորվեգիայի տարբեր տարիքայինների հավաքականներում։ 2019 թվականին կայացած մինչև 20 տարեկանների Աշխարհի առաջնության ժամանակ մեկ հանդիպման ընթացքում 9 գոլ հեղինակելով արժանացել է մրցաշարի «Ոսկե խաղակոշիկին»։ 2019 թվականի սեպտեմբերին իր նորամուտն է նշել Նորվեգիայի գլխավոր թիմի կազմում ։

## Կարիերա
thumb|Հաալանդը «Մոլդեի» կազմում՝ 2018 թվականի օգոստոսին Չեմպիոնների Լիգայի շրջանակում «Զենիթի» դեմ հանդիպման ժամանակ|ձախից

### Կարիերայի սկիզբը Նորվեգիայում
Էրլինգը շատ շուտ է հայտնվել մեծ ֆուտբոլում։ Նորամուտը նշել է դեռևս 15 տարեկանում՝ նորվեգական առաջնության նշանակությամբ երկրորդ «Բրյունե» ակումբի կազմում։ Մասնագիտական նորամուտը նշել է 2016 թվականի մայիսի 12-ին՝ փոխարինման դուրս գալով «Ռանհեյմի» դեմ հանդիպման ժամանակ։ Իր նորամուտի մրցաշրջանում Էրլինգը անցկացրել է 16 հանդիպում։ 2017 թվականի փետրվարին Հալանդը պայմանագիր է կնքել «Մոլդե» ակումբի հետ։ Նորվեգիայի առաջնությունում իր նորամուտը նշել է 2017 թվականի հունիսի 4-ին  «Սարփսբորգի» դեմ կայացած հանդիպման ժամանակ՝ 71-րդ րոպեին Ֆրեդրիկ Բրուստադի փոխարեն դաշտ մտնելով։ Պրոֆեսիոնալ ֆուտբոլում իր առաջին գոլը խփել է 2017 թվականի օգոստոսի 6-ին՝ «Տրոմսյոյի» դեմ հանդիպման ժամանակ։ Իր նորամուտի մրցաշրջանում անցկացրած 14 հանդիպումներում դարձել է 2 գոլի հեղինակ։ 2018 թվականին Հալանդը ընդգրկվել է թիմի մեկնարկային կազմում։ Հատկանշական է դարձել 2018 թվականի հուլիսի 1-ին կայացած «Բրանի» դեմ հանդիպումը, որի ժամանակ Հալանդը պոկեր է ձևակերպել (4 գոլի հեղինակ է դարձել), իսկ իր թիմը մրցակցին պարտության է մատնել 4։0 հաշվով։

### «Ռեդ Բուլ Զալցբուրգ»
thumb|Հաալանդը «Ռեդ Բուլ Զալցբուրգի» կազմում
2018 թվականի օգոստոսի 19-ին «Ռեդ Բուլ Զալցբուրգը» հայտարարել է Հաալանդի ամբողջական տրանսֆերի ձեռք բերման մասին (նորվեգացին թիմին է միացել 2019 թվականի հունվարի 1-ին)՝ նրա հետ կնքելով 5 տարվա պայմանագիր։

2019 թվականի հուլիսի 19-ին Ավստրիայի գավաթի շրջանակում կայացած «Պարնդորֆի» դեմ (7:1) հանդիպման ժամանակ հեթ-տրիկի հեղինակ է դարձել։ Իր առաջին հեթ-տրիկը Ավստրիայի առաջնությունում ձևակերպել է օգոստոսի 10-ին՝ «ՎոլՖսբերգի» դեմ (5:2) հանդիպման ժամանակ։ Սեպտեմբերի 14-ին առաջնությունում ձևակերպել է ևս մեկ հեթ-տրիկ՝ այս անգամ «Հարթբերգի» դեմ (7:2) հանդիպման ժամանակ։

2019 թվականի սեպտեմբերի 17-ին Չեմպիոնների Լիգայի խմբային փուլի առաջին տուրում բելգիական «Գենկի» դեմ դիմակայության առաջին խաղակեսում ձևակերպել է հեթ-տրիկ (6:2)։ Հաալանդը պատմության մեջ դարձել է իններորդ ֆուտբոլիստը, որին հաջողվել է Չեմպիոնների լիգայի նորամուտի խաղում հեթ-տրիկի հեղինակ դառնալ։ Չեմպիոնների լիգայում՝ նորվեգացի ֆուտբոլիստների համար սա դարձել է երրորդ հեթ-տրիկը, ավելի վաղ երեք գոլի հեղինակ են դարձել Սիգուրդ Ռուսֆելդտը (1998 թվական) և Ֆրուդե Յոնսենը (2000 թվական)։ Չեմպիոնների լիգայի երկրորդ տուրում Հաալանդը գրավել է «Լիվերպուլի» դարպասը՝ երկրորդ խաղակեսում հավասարեցնելով հաշիվը (3:3), այնուամենայնիվ անգլիական ակումբը հաղթանակ է կորզել (4։3)։ Չեմպիոնների լիգայի շրջանակում «Նապոլիի» դեմ կայացած հանդիպման ժամանակ երկու գոլի հեղինակ է դարձել, սակայն «Զալցբուրգը» զիջել է մրցակցին (2:3)։

### «Բորուսիա Դորտմունդ»
#### 2019-20 մրցաշրջան
2019 թվականի դեկտեմբերի 29-ին Դորտմունդի «Բորուսիան» հայտարարել է մինչև 2024թ. Հաալանդի հետ պայմանագիր կնքելու մասին։ 2020թ. հունվարի 18-ին «Աուգսբուրգի» դեմ խաղում իր նորամուտն է նշել՝ 56-րդ րոպեին փոխարինման դուրս գալով և հեթ-տրիկ գրանցելով։ Նա երեք խաղերի ընթացքում կատարել է 8 հարված որից 7-ը ավարտվել է գոլով։ «Բորուսիայի» կազմում անցկացնելով երկրորդ հանդիպումը աչքի է ընկել «Քյոլնի» դարպասը խփած երկուական գնդակով։ Փետրվարի 1-ին «Ունիոնի» դեմ կայացած նրա երրորդ հանդիպման ժամանակ առաջին անգամ խաղադաշտ դուրս է եկել մեկնարկային կազմում և դուբլ է ձևակերպել։

2019-20 մրցաշրջանում ակումբային մակարդակով անցկացրել է 40 հանդիպում (22-ը «Զալցբուրգի» և 18-ը «Բորուսիայի» կազմում) և խփել 44 գնդակ։

#### 2020-21 մրցաշրջան
ձախից|մինի|Հաալանդը Դորտմունդի «Բորուսիայի» կազմում, 2020թ․
2020 թվականի նոյեմբերի 21-ին «Հերտայի» դեմ կայացած խաղում 32 րոպեների ընթացքում դարձել է չորս գոլի հեղինակ։

Ընդամենը մեկ մրցաշրջանի ընթացքում Էրլինգը Բունդեսլիգայի խաղերի ժամանակ դարձել է 10 դուբլի հեղինակ։ 2020 թվականի նոյեմբերին և 2021 թվականի ապրիլին ճանաչվել է Բունդեսլիգայի ամսվա լավագույն խաղացող։ Բունդեսլիգայում անցկացրած 28 հանդիպումներում խփել է 27 գնդակ՝ դառնալով երրորդ լավագույն ռմբարկուն։

Մրցաշրջանում նորվեգացին խփել է իր թիմի գոլերի մեկ-երրորդ մասը (75-ից 27-ը)։ Ակումբը զբաղեցրել է երրորդ հորիզոնականը։

Էրլինգը երկրպագուների վարկածով ճանաչվել է մրցաշրջանի լավագույն խաղացող, ինչպես նաև իր տեղն է գտել Բունդեսլիգայի խորհրդանշական հավաքականում։

Չեմպիոնների լիգայի 2020-21 մրցաշրջանի շրջանակներում Էրլինգը խմբային փուլում ացնկացրած առաջին 4 հանդիպումներում դարձել է 6 գոլի հեղինակ։ 1/8 եզրափակչի ժամանակ «Սևիլյայի» դեմ կայացած երկու հանդիպումներում դարձել է երկուական գոլերի հեղինակ, իսկ «Բորուսիան» երկու խաղերի ընթացքում հաղթել է ընդհանուր 5-4 հաշվով։

Մրցաշարի արդյունքներով խփած 10 գոլով ճանաչվել է լավագույն ռմբարկու, 2 գոլով առաջ անցնելով Կիլիան Մբապպեից։

Ողջ մրցաշրջանի ընթացքում ակումբային մակարդակով անցկացրել է 41 հանդիպում և խփել է 41 գոլ, արժանանալով ՈւԵՖԱ-ի «մրցաշարի լավագույն հարձակվող» մրցանակին։

#### 2021-22 մրցաշրջան
2021 թվականի օգոստոսի 7-ին Գերմանիայի գավաթի շրջանակներում «Վեենի» դեմ կայացած հանդիպման ընթացքում հեթ-տրիկ է ձևակերպել։ Վնասվածքի պատճառով մրցաշարում բաց է թողել ավելի քան 10 հանդիպում և մի քանի հանդիպում Չեմպիոնների լիգայի շրջանակում։ Առաջնությունում անցկացրել է 24 հանդիպում և խփել է 22 գնդակ։ Հաալանդը ճանաչվել է մրցաշրջանի երրորդ լավագույն ռմբարկու՝ Ռոբերտ Լևանդովսկուց և Պատրիկ Շիկից հետո։ Չեմպիոնների լիգայի 3 հանդիպումների ընթացքում խփել է 3 գնդակ։ Ակումբը Չեմպիոնների լիգայում զբաղեցրել է երրորդ հորիզոնականը և պայքարը շարունակել Եվրոպայի լիգայում, որտեղ էլ երկու հանդիպումների արդյունքում պարտություն է կրել շոտլանդական «Ռեյնջերսին»։ Գերմանիայի առաջնությունում «Բորուսիան» զբեղեցրել է երկրորդ հորիզոնականը 8 միավորով հետ մնալով «Բավարիայից»։ Ընդհանուր Հաալանդը «Բորուսիայի» կազմում Գերմանիայի առաջնության շրջանակներում անցկացրել է 67 հանդիպում  և խփել է 62 գոլ։ Եվրոգավաթներում անցկացրած 13 հանդիպումներում խփել է 15 գոլ։

### «Մանչեսթեր Սիթի»
#### 2022–23 մրցաշրջան
thumb|Հաալանդը (կենտրոնում) «Մանչեսթեր Սիթիի» կազմում 2022 թվականին «Վուլվերհեմպտոն Ուոնդերերսի» դեմ կայացած հանդիպման ժամանակ

2022 թվականի մայիսի 10-ին անգլիական «Մանչեսթեր Սիթին» հայտարարել է 51,2 մլն․ ֆունտ ստերլինգի դիմաց Հաալանդի տրանսֆերը ձեռք բերելու մասին։ Տրանսֆերը իրականացվել է 2022 թվականի հուլիսի 1-ին։ Հայտնի է դարձել նաև խաղացողի հրաժարականի գինը, որը կազմում է 150 մլն․ եվրո, և որը գործելու է երկու մրցաշրջան հետո։

Հաալանդը «Սիթիի» կազմում իր նորամուտը նշել է 2022 թվականի հուլիսի 30-ին Անգլիայի սուպերգավաթի շրջանակում «Լիվերպուլի» դեմ կայացած հանդիպման ժամանակ։ Իր նորամուտը Պրեմիեր լիգայում նշել է 2022 թվականի օգոստոսի 7-ին «Վեստ Հեմ Յունայթեդի» դեմ հանդիպման ժամանակ՝ խփելով 2 գոլ։ 2022 թվականի օգոստոսի 27-ին հեթ-տրիկ է ձևակերպել «Քրիսթալ Փելասի» դեմ խաղում։ Չորս օր հետո կրկին դարձել է հեթ-տրիկի հեղինակ, այս անգամ «Նոթինգհեմ Ֆորեստի» դեմ հանդիպման ժամանակ, այդպես դառնալով Պրեմիեր լիգայում առաջին խաղացողը ում հաջողվել է ամենից արագ ձևակերպել երկու հեթ-տրիկ։ Այդպես Էրլինգը ճանաչվել է Պրեմիեր լիգայի օգոստոս ամսվա (որը առաջնությունում իր առաջին խաղային ամիսն էր) լավագույն խաղացող։

Չեմպիոնների լիգայում իր նորամուտը նշել է սեպտեմբերի 6-ին «Սևիլյայի» դեմ խաղում՝ խփելով 2 գոլ և դառնալով առաջին խաղացողը, ով Չեմպիոնների լիգայի 20 հանդիպումներում դարձել է 25 գոլի հեղինակ։ Հոկտեմբերի 2-ին Հաալանդը դարձել է Պրեմիեր լիգայի պատմության առաջին խաղացողը, ով հեթ-տրիկներ է ձևակերպել տնային երեք հանդիպումներում անընդմեջ։ Էրլինգը դարձել է Պրեմիեր լիգայի պատմության մեջ հեթ-տրիկ ձևակերպած ամենաարագ ֆուտբոլիստը, ում հաջողվել է դա իրականացնել 8 խաղերի ընթացքում, այդպես նա գերազանցել է Մայքլ Օուենի ռեկորդը (ում հաջողվել էր նույն ցուցանիշը գրանցել առաջնության 48 հանդիպումների ընթացքում), ինչպես նաև գերազանցել է Ալան Շիրերի ռեկորդը (ով այդ նույն ցուցանիշը իրականացրել էր 10 տնային հանդիպումների ընթացքում)։ Դեկտեմբերի 28-ին «Լիդս Յունայթեդի» դեմ արտագնահանդիպման ժամանակ դարձել է դուբլի հեղինակ՝ 14 հանդիպման ընթացքում դառնալով 20 գոլի հեղինակ, այդպես դարձել է Պրեմիեր լիգայի պատմության մեջ առաջին խաղացողը, ում հաջողվել է ամենաարագը դառնալ 20 գոլի հեղինակ։

2023 թվականի հունվարի 23-ին «Վուլվերհեմպտոն Ուոնդերերսի» դեմ կայացած հանդիպման ժամանակ հեթ-տրիկ է ձևակերպել՝ 19 հանդիպումներում դառնալով 25 գոլի հեղինակ, այդպես գերազանցելով նախորդ մրցաշրջանի լավագույն ռմբարկուներ՝ Մուհամեդ Սալահի և Սոն Հընգ Մինի ցուցանիշները, որոնք երկուսն էլ 25 գոլի հեղինակ են դարձել ողջ մրցաշրջանի ընթացքում (35 հանդիպում)։ Մարտի 14-ին Չեմպիոնների լիգայի 1/8 եզրափակչի «Ռեդ Բուլ Լայպցիգի» դեմ տնային հանդիպման ժամանակ (7։0) 35 րոպեյի ընթացքում դարձել է պենտա-տրիկի հեղինակ։ 63-րդ րոպեյին «Մանչեսթեր Սիթիի» գլխավոր մարզիչ Պեպ Գվարդիոլան նորվեգացու փոխարեն դաշտ է դուրս բերել Խուլիան Ալվարեսին։ Հաալանդը դարձել է եվրոպացի առաջին ֆուտբոլիստը, ում հաջողվել է դառնալ 4 գոլի հեղինակ Չեմպիոնների լիգայի 1 հանդիպման ընթացքում։

2023 թվականի ապրիլի 26-ին Պրեմիեր լիգայի 33-րդ տուրի «Արսենալի» դեմ հանդիպման ժամանակ խփել է իր 33-րդ գոլը՝ գերազանցելով Սալահի ռեկորդը (ում դա հաջողվել էր իրականացնել 38 հանդիպման ընթացքում)։ 2023 թվականի մայիսի 3-ին «Վեստ Հեմ Յունայթեդի» դեմ հանդիպման ժամանակ խփել է իր 35-րդ գոլը, գերազանցելով Պրեմիեր լիգայի մեկ մրցաշրջանի գոլերի քանակով Էնդի Քոուլի և Ալան Շիրերի ռեկորդը (որոնք դարձել են նույն քանակությամբ գոլերի հեղինակ 42 հանդիպումների ընթացքում)։

#### 2023–24 մրցաշրջան
«Մանչեսթեր Սիթին» նոր մրցաշրջանը սկսել է Պրեմիեր լիգա նոր որակավորված «Բըրնլիի» դեմ հաղթական հանդիպումով, որի ժամանակ Հաալանդը աչքի է ընկել հեղինակած դուբլով։ Օրեր անց Հաալանդը և թիմակիցները ՈւԵՖԱ Սուպեր գավաթի շրջանակում կայացած «Սևիլյայի» հետ դիմակայությունում հաղթանակ են կորզել և տիրացել թիմի համար մրցաշրջանի առաջին գավաթին։

## Կարիերան հավաքականում
Համարվում է Նորվեգիայի բոլոր տարիքայինների հավաքականի խաղացող։ Մասնակցել է 2017 (Մ 17) և 2018 (Մ 19) թվականների Եվրոպայի երիտասարդական առաջնություններին՝ խաղալով մրցաշարի խմբային փուլի բոլոր հանդիպումներում։

2019 թվականի մայիսի 30-ին Աշխարհի առաջնության երիտասարդական մրցաշարի Հոնդուրասի դեմ հանդիպման ժամանակ մրցակցի դարպասը գրավել է 9 անգամ (1-ը 11 մետրանոցից)։ Խմբային փուլի մնացած հանդիպումներում Հաալանդը չի դարձել գոլի հեղինակ, սակայն դա նրան չի խանգարել դառնալ մրրցաշարի լավագույն ռմբարկու։

2019 թվականի սեպտեմբերի 5-ին 19 տարեկան և 1 ամսական հասակում իր նորամուտն է նշել Նորվեգիայի ազգային հավաքականի կազմում՝ Եվրո 2020-ի որակավորման փուլի Մալթայի հավաքականի դեմ հանդիպման ժամանակ (2։0)։

2020 թվականի սեպտեմբերի 4-ին Ազգերի լիգայի շրջանակում Ավստրիայի հավաքականի դեմ կայացած տնային հանդիպման ժամանակ Հաալանդը իր առաջին գոլն է խփել հավաքականի կազմում (1։2)։ սեպտեմբերի 7-ին Հյուսիսային Իռլանդիայի դեմ խաղում դուբլ է ձևակերպել (5։1)։ 2020 թվականի հոկտեմբերի 11-ին Ազգերի լիգայի շրջանակում Ռումինիայի հավաքականի դեմ հանդիպման ժամանակ հեթ-տրիկի հեղինակ է դարձել (4։0)։ 2021 թվականի հունիսի 2-ին Լյուքսեմբուրգի դեմ խաղում իր թիմին հաղթանակ է պարգևել։ 2022 թվականի Աշխարհի առաջնության որակավորման փուլի շրջանակում 2021 թվականի սեպտմեբերի 1-ին և 4-ին համապատասխանաբար Նիդերլանդների և Լատվիայի հավաքականների դեմ կայացած հանդիպումներում դարձել է գոլի հեղինակ։ 2021 թվականի սեպտեմբերի 7-ին 2022 թվականի Աշխարհի առաջնության որակավորման փուլի Ջիբրալթարի դեմ հանդիպման ժամանակ ձևակերպել է իր երկրորդ հեթ-տրիկը հավաքականի կազմում։ 2022 թվականի հունիսին Ազգերի լիգայի շրջանակում Շվեդիայի դեմ կայացած 2 հանդիպումներից յուրաքանչյուրում դարձել է դուբլի հեղինակ։ Այդպես խփելով 20 գոլ մտել է հավաքականի պատմության 10 լավագույն ռմբարկուների ցուցակը։

## Խաղային ոճ
Հաալանդը արդյունավետ ռմբարկու է, ով իր մեջ ներառում է իսկական կենտրոկան հարձակվողին հատուկ բոլոր որակները։ Նա հմտորեն օգտագործում է իր մեծ մարմինը՝ «երկրորդ հարկում» արդյունավետ խաղ ցուցադրելու նպատակով։ Արագաշարժ է, և ունի ճիշտ դիրք զբաղեցնելու հոտառություն։ Կարող է մրցակցին շրջանցել դրիբլինգի միջոցով, պահեր ստեղծել, օժտված է հարձակմանը հաջող վերջաբան փոխանցելու ունակությամբ (ոտքերից ցանկացածով կամ էլ գլխի հարվածով)։ Սովորաբար Էրլինգը խորքից է խաղում՝ օգնում է իր թիմին պաշտպանվելու և գնդակը խլելու գործընթացում, այնուհետև փորձում է վտանգավոր պահեր ստեղծել․ անհատական խաղով չի տարվում փոխարենը փորձում է երկար փոխանցումներ մատակարարել թիմակիցներին։ Տուգանային հրապարակում Էրլինգի մոտ նկատվում է կտրուկ շարժումներ, որի միջոցով թիմակիցները նրան հեշտ են գտնում։ Օժտված է շարժման ուղղությունը արագ փոխելու և ակնթարթորեն արագություն զարգացնելու ունակություններով, ինչը հակառակորդ թիմի պաշտպաններին տհաճություն է պատճառում։

Հաալանդը իր մարմինը ճիշտ է օգտագործում երբ խոսքը գնում է դարպասներին մեջքով խաղալու մասին, ինչպես նաև գնդակը էֆֆեկտիվ է վերահսկում։ Հաշվի առնելով այն փաստը, որ նա պրեսսինգի ժամանակ կարողանում է իր ուժը օգտագործել գնդակի վերահսկամ գործընթացում, նա նաև իր թիմի պաշտպաններին ազատ շնչելու հնարավարորություն է տալիս։ Էրլինգի ստեղծագործական խաղը ակնհայտ է դառնում երբ նա գործում է ձախ եզրից։ Չնայած նրան որ նրա հիմնական նպատակը կայանում է հարձակումները տրամաբանական ավարտին հասցնելը, նա նաև օժտված է դաշտը տեսնելու և կիսապաշտպանության գոտում ճիշտ դիրք զբաղեցնելու ունակություններով։ Այդ ունակությունները իր թիմակիցներին շատ դեպքերում օգուտ են տալիս, հատկապես հակահարձակման պարագայում։

Էրլինգը իրեն կուռք է համարում Զլատան Իբրահիմովիչին և Կրիշտիանու Ռոնալդուին։ Նա նաև նշել է Միչույին, Ջեյմի Վարդիին, Սերխիո Ագուերոյին և Ռոբին վան Պերսիին, որպես իր ներշնչման աղբյուր, իսկ Վիջիլ Վան Դեյքի և Սերխիո Ռամոսի մասին նշել է որ նրանք ամենաուժեղ պաշտպաններն են, որ երբևե վիճակվել է նրանց դեմ խաղալ։

## Անձնական կյանք
Էրլինգը՝ «Մանչեսթեր Սիթիի» նախկին խաղացող Ալֆա Ինգե Հաալանդի որդին է։

## Վիճակագրություն
### Ակումբային վիճակագրություն

### Հանդիպումները հավաքականի կազմում

**Ընդհանուր․ 25 հանդիպում, 24 գոլ, 15 հաղթանակ, 3 ոչ-ոքի, 7 պարտություն։**

### Հեթ-տրիկներ
2023 թվականի մարտի 18-ի դրությամբ Էրլինգին հաջողվել է ձևակերպել 20 հեթ-տրիկ, այդ թվում երկու պոկեր, մեկ պենտա-տրիկ և մեկ նոնա-տրիկ։

## Նվաճումներ
### Ակումբային նվաճումներ
**«Ռեդ Բուլ Զալցբուրգ»**
* Ավստրիայի չեմպիոն (**2**)․ 2018/19, 2019/20
* Ավստրիայի գավաթակիր։ 2018/19

**«Բորուսիա Դորտմունդ»**
* 20px Գերմանիայի գավաթակիր․ 2020/21

**«Մանչեսթեր սիթի»**
* 20px Անգլիայի չեմպիոն․ 2022/23
* 20px Անգլիայի գավաթակիր․ 2022/23
*  ՈւԵՖԱ Չեմպիոնների լիգայի գավաթակիր․ 2022/23
* 20px ՈւԵՖԱ Սուպեր գավաթակիր․ 2023

**Նորվեգիա (մինչև 17 տարեկաններ)**
* Սիրենկիի գավաթակիր․ 2016

: **Ընդհանուր․ 9 գավաթ**

### Անհատական նվաճումներ
* Էլիտսերիայի «Տարվա բացահայտում»․ 2018
* «Ավստրիայի տարվա ֆուտբոլիստ»․ 2019
* Ավստրիական բունդեսլիգայի մրցաշրջանի լավագույն ֆուտբոլիստ․ 2019/20
* Ավստրիական բունդեսլիգայի «Տարվա բացահյտում»․ 2019/20
* Երիտասարդական աշխարհի առաջնության մեջ մեկ հանդիպման ընթացքում գոլերի քանակով ռեկորդակիր․ **9**
* Երիտասարդական աշխարհի առաջնության լավագույն ռմբարկու․ 2019
* Բունդեսլիգայի մրցաշրջանի լավագույն ֆուտբոլիստ․ 2020/21
* Բունդեսլիգայի ամսվա լավագույն խաղացող (**4**)․ 2020 թվականի հունվար, 2020 թվականի նոյեմբեր, 2021 թվականի ապրիլ, 2021 թվականի օգոստոս
* Բունդեսլիգայի ամսվա լավագույն նորեկ (**2**)․ 2020 թվականի հունվար, 2020 թվականի փետրվար
* Բունդեսլիգայի ամսվա լավագույն գոլի հեղինակ (**2**)․ 2021 թվականի սեպտեմբեր, 2021 թվականի նոյեմբեր
* Ընդգրկվել է Բունդեսլիգայի մրցաշրջանի խորհրդանշական հավաքականում (**2**)․ 2020/21, 2021/22
* VDV-ի վարկածով ընդգրկվել է Բունդեսլիգայի մրցաշրջանի խորհրդանշական հավաքականում (**3**)։ 2019/20, 2020/2021, 2021/22
* «kicker»-ի վարկածով ընդգրկվել է Բունդեսլիգայի մրցաշրջանի խորհրդանշական հավաքականում (**2**)։ 2020/21, 2021/22
* ESM-ի վարկածով ընդգրկվել է մրցաշրջանի խորհրդանշական հավաքականում․ 2019/20
* IFFHS-ի վարկածով ընդգրկվել է աշխարհի երիտասարդական հավաքականում (Մ 20)․ 2020
* «Golden Boy» մրցանակակիր․ 2020
* «Gullballen» մրցանակակիր (**3**)․ 2020, 2021, 2022
* Նորվեգիայի տարվա ֆուտբոլիստ․ 2020
* ՈւԵՖԱ Չեմպիոնների լիգայի լավագույն ռմբարկու (**2**)․ 2020/21, 2022/23
* ՈւԵՖԱ Չեմպիոնների լիգայի լավագույն հարձակվող․ 2020/21
* Ընդգրկվել է ՈւԵՖԱ Չեմպիոնների լիգայի մրցաշրջանի խորհրդանշական հավաքականում․ 2020/21
* ՈւԵՖԱ Ազգերի լիգայի լավագույն ռմբարկու․ 2020/21
* ՈւԵՖԱ-ի վարկածով ճանաչվել է «Լավագույն հարձակվող»․ 2020/21
* FIFPro-ի վարկածով ընդգրկվել է աշխարհի խորհրդանշական հավաքականում․ 2021
* IFFHS-ի վարկածով ընդգրկվել է աշխարհի խորհրդանշական հավաքականում․ 2022
* Անգլիական Պրեմիեր լիգայի ամսվա խաղացող (**2**)․ 2022 թվականի օգոստոս, 2023 թվականի ապրիլ
* Երկրպագուների վարկածով ճանաչվել անգլիական Պրեմիեր լիգայի ամսվա խաղացող (տվյալները ըստ PFA-ի) (**3**)․ 2022 թվականի օգոստոս, 2022 թվականի սեպտեմբեր, 2022 թվականի դեկտեմբեր
* Ֆուտբոլային լրագրողների ասոցացիայի վարկածով ճանաչվել է տարվա խաղացող․ 2022/23
* Անգլիական Պրեմիեր լիգայի մրցաշրջանի խաղացող․ 2022/23
* Անգլիական Պրեմիեր լիգայի «Ոսկե խաղակոշիկի» մրցանակակիր․ 2022/23
* ՈւԵՖԱ «Ոսկե խաղակոշիկի» մրցանակակիր․ 2022/23
* Անգլիական Պրեմիեր լիգայում մեկ մրցաշրջանի ընթացքում խփած գոլերի քանակով բացարձակ ռեկորդակիր․ **36** (2022/23)

## Ծանոթագրություններ

## Նշումներ

## Արտաքին հղումներ
* Ֆուտբոլիստի անձնական էջը «Մանչեսթեր Սիթիի» պաշտոնական կայքում
* Ֆուտբոլիստի անձնական էջը  գերմանական Բունդեսլիգայի պաշտոնական կայքում

Կատեգորիա:Անգլիայի լեգեոներ ֆուտբոլիստներ
Կատեգորիա:Անգլիացի ֆուտբոլիստներ
Կատեգորիա:Բորուսիա Դորտմունդի ֆուտբոլիստներ
Կատեգորիա:Բունդեսլիգայի ֆուտբոլիստներ
Կատեգորիա:Մանչեսթեր Սիթիի ֆուտբոլիստներ
Կատեգորիա:Նորվեգացի ֆուտբոլիստներ
Կատեգորիա:Նորվեգիայի հավաքականի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Ռեդ Բուլ Զալցբուրգի ֆուտբոլիստներ
Կատեգորիա:Տղամարդկանց ֆուտբոլի հարձակվողներ